**Szepesbéla plébániájának védőszentje remete Szent Antal.**

Késmárktól nyolc kilométerre északra, a Poprád folyó és a Tátrából feléje igyekvő Béla-patak közelében található az öt és fél ezer lakosú **Szepesbéla** (szlovákul: Spišská Bela). A település neve az ószláv bela, azaz fehér szóból ered, az említett patak nevének jelentésével egyezően. **A szepesi kisváros XIII. századi alapítású plébániájának védőszentje remete Szent Antal. Legrégibb temploma már 1270 előtt fennállt.** A szentély egyik falpillérének gyámkövén látható relief: a terpeszben álló, süveget viselő alak talán a Szepességet végigpusztító 1241. évi tatárjárás emlékét idézi.Atemplomot az 1340-es években átépítették. Majd húsz évre rá kéthajóssá alakították át az épületet. A gondosan illesztett kőbordák találkozását növénymintázatú zárókövekkel, a konzolokat emberarcú faragványokkal díszítették. **A XIV. század végén a hajó északi oldalához négy boltszakaszos, keskeny kápolnát toldottak (Szent Katalin tiszteletére).** Az 1400-as évek második felében pompás szárnyas oltárokkal és táblaképekkel gazdagították a templomot. **A diadalív nyílását betöltő kálvária mellett ott látható a fájdalmas Szűzanya és az evangélista Szent János festett, életnagyságú faszobra.**

1612-ben reneszánsz formában megújították, és körbefutó erkéllyel látták el a XIII. századi eredetű nyugati tornyot. Bronzharangja a XVII. században, a barokk órapárkány és a toronysisak az 1700-as évek végén készült. **Az alacsony fallal kerített templom közelében álló Mária-oszlop 1729-ből való.** Szepesbéla középkorban gyökeredző hagyománya volt a lövészverseny. Az eleinte íjjal, számszeríjjal, később puskával folytatott vetélkedés győztese három esztendőn át viselhette a lövészkirály címet. A város világhírű szülöttei a Petzval fivérek. Petzval József (1807–1891) 1840-ben olyan nagy fényerejű fényképészeti lencsét készített, amelyet még száz évvel később is gyártottak a nagy német optikai cégek; Petzval Ottó (1809–1883) matematikus úttörő csillagászati számításaival szerzett elismerést. Előbbi a prágai és a bécsi egyetem professzora, öccse a Magyar Tudományos Akadémia tagja lett. Szepesbéla szülötte Haáz Rezső Ferenc (1883–1958) etnográfus, Erdély népművészetének jeles kutatója és gyűjtője, a – róla utóbb elnevezett – székelyudvarhelyi városi múzeum alapítója.

Forrás: <https://mno.hu/migr_1834/szepesbela-magyar-emlekei-571047>